CELEX: 
Language: mt
Date: 2021-10-20 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-istandards tekniċi regolatorji stabbiliti fir-Regolament ta’ Delega tal-Kummissjoni (UE) Nru 1151/2014 fir-rigward tal-informazzjoni li trid tiġi nnotifikata meta jiġi eżerċitat id-dritt ta’ stabbiliment u l-libertà li jiġu pprovduti servizzi

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-att delegat jemenda r-Regolament Delegat tal-Kummissjoni (UE) Nru 1151/2014 li jispeċifika l-informazzjoni li għandha tiġi nnotifikata mill-istituzzjonijiet ta’ kreditu lill-awtorità kompetenti ta’ domiċilju tagħhom għall-eżerċizzju tad-dritt ta’ stabbiliment u l-libertà li jiġu pprovduti servizzi. Dan ir-Regolament ta’ Delega tal-Kummissjoni ġie adottat mill-Kummissjoni Ewropea wara s-sottomissjoni tal-abbozzi ta’ standards regolatorji mill-Awtorità Bankarja Ewropea (European Banking Authority, EBA), li għandha l-mandat li tiżviluppa standards tekniċi vinkolanti fil-qafas tal-Artikoli 35, 36 u 39 tad-Direttiva 2013/36/UE (kif emendata sussegwentement).
            
            
               Ir-Regolament ta’ Delega tal-Kummissjoni (UE) Nru 1151/2014 — flimkien mar-Regolament ta’ Implimentazzjoni tal-Kummissjoni (UE) Nru 926/2014 dwar formoli, mudelli u proċeduri standard għan-notifiki marbuta mal-eżerċizzju tad-dritt ta’ stabbiliment u l-libertà li jiġu pprovduti servizzi — tejjeb b’mod sinifikanti l-kundizzjonijiet ekwivalenti tal-UE u ffaċilita l-integrazzjoni tas-suq. Hekk kif bdew jiżdiedu dawn in-notifiki beda joħroġ biċ-ċar f’liema oqsma għadu meħtieġ titjib kif muri fir-Rapport tal-EBA dwar l-evalwazzjoni bejn il-pari tal-RTS dwar in-notifiki ta’ passaport tal-10 ta’ Lulju 2018. Għaldaqstant, skont l-Artikolu 29(1)(d) tar-Regolament (UE) Nru 1093/2010 li jistabbilixxi l-EBA (kif sussegwentement emendat), l-EBA wettqet ir-rieżami u l-emenda tal-istandards tekniċi regolatorji adottati skont ir-Regolament ta’ Delega tal-Kummissjoni 1151/2014. 
            
            
               Skont l-Artikolu 10(1) tar-Regolament (UE) Nru 1093/2010 li jistabbilixxi l-EBA, il-Kummissjoni għandha tiddeċiedi fi żmien tliet xhur minn meta jasal l-abbozz għall-emendar tal-istandards jekk tapprovax l-abbozzi ppreżentati jew le. Il-Kummissjoni tista’ wkoll tapprova l-abbozzi tal-istandards parzjalment biss, jew b’emendi, meta l-interessi tal-Unjoni jkunu jeżiġu dan, filwaqt li titqies il-proċedura speċifika stipulata f’dawn l-Artikoli.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mat-tielet subparagrafu tal-Artikolu 10(1) tar-Regolament (UE) Nru 1093/2010, l-EBA għamlet konsultazzjoni pubblika dwar l-abbozz għall-emendar tal-istandards tekniċi ppreżentat lill-Kummissjoni. Fit-13 ta’ Novembru 2019 ġie ppubblikat dokument ta’ diskussjoni fis-sit web tal-EBA, u l-konsultazzjoni ngħalqet fit-13 ta’ Frar 2020. Barra minn hekk, l-EBA stiednet lill-Grupp tal-Partijiet Bankarji Interessati tal-EBA stabbilit f’konformità mal-Artikolu 37 tar-Regolament (UE) Nru 1093/2010 biex jagħti parir dwaru. Flimkien mal-abbozz għall-emendar tal-istandards tekniċi, l-EBA ppreżentat spjegazzjoni dwar kif tqies l-eżitu ta’ dawn il-konsultazzjonijiet fl-iżvilupp tal-abbozz finali għall-emendar tal-istandards tekniċi li ġie ppreżentat lill-Kummissjoni.
            
            
               Flimkien mal-abbozz tal-istandards tekniċi, u f’konformità mat-tielet subparagrafu tal-Artikolu 10(1) tar-Regolament (UE) Nru 1093/2010, l-ABE ppreżentat il-Valutazzjoni tal-Impatt tagħha, inkluża l-analiżi tagħha tal-ispejjeż u l-benefiċċji, b’rabta mal-abbozz għall-emendar tal-istandards tekniċi ppreżentat lill-Kummissjoni. Din l-analiżi hija disponibbli fuq 
               
                  https://www.eba.europa.eu/amended-rts-and-its-passport-notification#pane-new-ed8f3c99-9589-454a-a87e-37f2578a1783
               
               , paġni 32–35 tal-Abbozz Finali li jemenda l-pakkett dwar l-istandards tekniċi regolatorji.
            
            
               3.ELEMENTI ĠURIDIĊI TAL-ATT DELEGAT
            
            
               L-att delegat jintroduċi emendi għar-Regolament ta’ Delega tal-Kummissjoni (UE) Nru 1151/2014 bl-għan li jtejjeb il-kwalità u l-konsistenza tal-informazzjoni li għandha tiġi pprovduta mill-istituzzjonijiet ta’ kreditu li jinnotifikaw lill-awtoritajiet kompetenti ta’ domiċilju tagħhom bl-intenzjoni tagħhom li jiftħu fergħa jew jipprovdu servizzi fi Stat Membru ieħor jew li jwaqqfu l-attività transfruntiera tagħhom. 
            
            
               B’mod partikolari, il-bidliet l-aktar materjali jikkonċernaw: 
            
            
               (a)it-talba lill-istituzzjoni ta’ kreditu biex tindika, b’mod preċiż kemm jista’ jkun, id-data tal-bidu maħsuba ta’ kull attività li għaliha qed tiġi sottomessa n-notifika, u mhux biss l-attivitajiet prinċipali kif previst bħalissa; 
            
            
               (b)il-granularità tal-informazzjoni dwar il-pjan finanzjarju li għandha tiġi nnotifikata f’każ ta’ stabbiliment ta’ fergħa. Issa huma espressament mitluba li jiġu inklużi fin-notifika s-suppożizzjonijiet li fuqhom huma bbażati l-previżjonijiet; 
            
            
               (c)l-informazzjoni li għandha tiġi sottomessa f’każ ta’ terminazzjoni tal-fergħa. Issa hija meħtieġa espressament dikjarazzjoni li tindika l-miżuri meħuda jew previsti mill-istituzzjonijiet ta’ kreditu biex jiġi żgurat li mhux se jibqgħu jżommu depożiti jew fondi ripagabbli mill-pubbliku permezz tal-fergħa.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 20.10.2021
            
            
               li jemenda l-istandards tekniċi regolatorji stabbiliti fir-Regolament ta’ Delega tal-Kummissjoni (UE) Nru 1151/2014 fir-rigward tal-informazzjoni li trid tiġi nnotifikata meta jiġi eżerċitat id-dritt ta’ stabbiliment u l-libertà li jiġu pprovduti servizzi  
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE
                  1
               , u b’mod partikolari l-Artikolu 35(5), l-Artikolu 36(5) u l-Artikolu 39(4) tagħha, 
            
            
               Billi:
            
            
               (1)Ir-Regolament ta’ Delega tal-Kummissjoni (UE) Nru 1151/2014
                  2
                jispeċifika l-informazzjoni li għandha tiġi nnotifikata mill-istituzzjonijiet ta’ kreditu meta jeżerċitaw id-dritt ta’ stabbiliment u l-libertà li jiġu pprovduti servizzi.
            
            
               (2)Sabiex titrawwem il-konverġenza fil-prattiki ta’ valutazzjoni tal-awtoritajiet kompetenti tan-notifika ppreżentata mill-istituzzjonijiet ta’ kreditu, jenħtieġ li l-informazzjoni speċifikata fir-Regolament ta’ Delega (UE) Nru 1151/2014 tiġi spjegata aktar fid-dettall. Barra minn hekk, huwa meħtieġ li jiġu aġġornati ċerti referenzi għall-atti legali biex tiġi żgurata ċ-ċertezza tad-dritt.
            
            
               (3)L-informazzjoni li jipprovdu l-istituzzjonijiet ta’ kreditu waqt in-notifika ta’ passaport għal fergħa jenħtieġ li tkun dettaljata biżżejjed biex jiġi żgurat li l-awtorità kompetenti tal-Istat Membru ta’ domiċilju tkun tista’ twettaq valutazzjoni preċiża u komprensiva tal-adegwatezza tal-istituzzjoni ta’ kreditu biex twettaq l-attivitajiet li għalihom tiġi sottomessa n-notifika ta’ passaport. Għal dak il-għan, jenħtieġ li l-informazzjoni pprovduta tindika d-data tal-bidu maħsuba ta’ kull attività u mhux biss id-data tal-bidu maħsuba tal-attivitajiet prinċipali. B’mod simili, jenħtieġ li l-pjan finanzjarju li fih tbassir għall-karta tal-bilanċ u għar-rapport tal-introjtu għal perjodu ta’ tliet snin ikun jinkludi s-suppożizzjonijiet sottostanti. 
            
            
               (4)Sabiex tiżdied l-effiċjenza fl-identifikazzjoni tal-istituzzjoni ta’ kreditu fil-komunikazzjoni bejn l-awtoritajiet kompetenti tal-Istat Membru tad-domiċilju u dak ospitanti jew fil-komunikazzjoni bejn l-Istat Membru ospitanti jew tad-domiċilju u l-istituzzjoni ta’ kreditu kkonċernata, jenħtieġ li l-informazzjoni pprovduta mill-istituzzjoni ta’ kreditu lill-awtoritajiet kompetenti tindika l-kodiċi ta’ referenza nazzjonali tal-istituzzjoni ta’ kreditu u l-identifikatur ta’ entità ġuridika, jekk disponibbli. 
            
            
               (5)Huwa importanti li jiġi żgurat li d-depożiti jkunu sikuri u li l-informazzjoni finanzjarja li l-istituzzjoni ta’ kreditu tipprovdi lill-awtoritajiet kompetenti tkun korretta u affidabbli. Għalhekk huwa meħtieġ li l-istituzzjoni ta’ kreditu, meta tissottometti komunikazzjoni dwar it-terminazzjoni ppjanata ta’ fergħa, tinnotifika lill-awtorità kompetenti bil-miżuri li ttieħdu jew li qed jittieħdu biex jiġi żgurat li l-fergħa ma tibqax iżżomm depożiti jew fondi ripagabbli tal-pubbliku wara t-terminazzjoni tal-operat ta’ dik il-fergħa.
            
            
               (6)In-notifika tal-passaport ta’ servizz jenħtieġ li tkun dettaljata biżżejjed biex jiġi żgurat li l-awtorità kompetenti tal-Istat Membru ta’ domiċilju tkun tista’ twettaq valutazzjoni preċiża u komprensiva tal-adegwatezza tal-istituzzjoni ta’ kreditu biex twettaq l-attivitajiet li għalihom tiġi sottomessa n-notifika ta’ passaport. Għaldaqstant, jenħtieġ li l-informazzjoni pprovduta tindika d-data tal-bidu maħsuba ta’ kull attività u mhux biss id-data tal-bidu maħsuba tal-attivitajiet prinċipali.
            
            
               (7)Għaldaqstant, jenħtieġ li r-Regolament ta’ Delega (UE) Nru 1151/2014 jiġi emendat skont dan. 
            
            
               (8)Dan ir-Regolament huwa bbażat fuq l-abbozz tal-istandards tekniċi regolatorji ppreżentat lill-Kummissjoni mill-Awtorità Bankarja Ewropea.
            
            
               (9)L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz tal-istandards tekniċi regolatorji li fuqu huwa bbażat dan ir-Regolament, analizzat l-ispejjeż u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill
                  3
               , 
            
            
               ADOTTAT DAN IR-REGOLAMENT:
            
            
               Artikolu 1
            
            
               Emendi fir-Regolament ta’ Delega (UE) Nru 1151/2014
            
            
               Ir-Regolament ta’ Delega (UE) Nru 1151/2014 huwa emendat kif ġej:
            
            
               (1)L-Artikolu 3 huwa emendat kif ġej:
            
            
               (a)fil-paragrafu 1, il-punt (a) huwa sostitwit minn dan li ġej:
            
            
               “(a)
                     l-isem u l-indirizz tal-istituzzjoni ta’ kreditu u l-post prinċipali ta’ negozju intiż tal-fergħa;”;
            
            
               (b)il-paragrafu 2 huwa emendat kif ġej:
            
         
         
            
               (i)fil-punt (a), il-punti (ii) u (iii) huma sostitwiti b’dawn li ġejjin:
            
            
               “(ii)
                     lista tal-attivitajiet fl-Anness I tad-Direttiva 2013/36/UE li l-istituzzjoni ta’ kreditu biħsiebha twettaq fl-Istat Membru ospitanti, inkluża d-data tal-bidu maħsuba għal kull attività, preċiża kemm jista’ jkun, u, f’każ li l-attivitajiet jintemmu, il-lista tal-attivitajiet li ntemmu;
            
            
               (iii)
                     lista tal-attivitajiet li se jikkostitwixxu l-attività prinċipali fl-Istat Membru ospitanti;”
            
            
               (ii)fil-punt (b), il-punt (iii) huwa emendat kif ġej:
            
            
               –il-formulazzjoni introduttorja hija sostitwita b’dan li ġej:
            
            
               “(iii)
                     jekk il-fergħa tkun mistennija twettaq wieħed jew aktar mis-servizzi u l-attivitajiet ta’ investiment definiti fl-Artikolu 4(1)(2) tad-Direttiva 2014/65/UE tal-Parlament Ewropew u tal-Kunsill*, deskrizzjoni tal-arranġamenti li ġejjin:
            
            
               _________________
            
            
               *
                     Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).”;
            
            
               –it-tieni inċiż huwa sostitwit b’dan li ġej:
            
            
               “—
                     l-arranġamenti għall-konformità mal-obbligi stabbiliti fl-Artikoli 24 sa 28 tad-Direttiva 2014/65/UE u l-miżuri adottati skont dawn mill-awtoritajiet kompetenti rilevanti tal-Istat Membru ospitanti;”;
            
            
               (iii) fil-punt (d), il-punt (i) huwa sostitwit b’dan li ġej:
            
            
               “(i)
                     pjan finanzjarju li fih tbassir għall-karta tal-bilanċ u għar-rapport tal-introjtu għal perjodu ta’ tliet snin, li fih is-suppożizzjonijiet sottostanti;”;
            
            
               (2)fl-Artikolu 4(2), jiżdied il-punt (d) li ġej:
            
            
               “(d)
                     jekk il-fergħa tieħu jew tkun ħadet depożiti u fondi ripagabbli oħra fl-eżerċizzju tal-attivitajiet tagħha, dikjarazzjoni mill-istituzzjoni ta’ kreditu li telenka l-miżuri li ttieħdu jew li qed jittieħdu biex jiġi żgurat li l-istituzzjoni ta’ kreditu ma tibqax iżżomm depożiti jew fondi ripagabbli oħra tal-pubbliku permezz tal-fergħa wara t-terminazzjoni tal-operat ta’ dik il-fergħa.”;
            
            
               (3)fl-Artikolu 5, il-punt (c) huwa sostitwit b’dan li ġej: 
            
            
               “(c)
                     id-data tal-bidu maħsuba, b’mod preċiż kemm jista’ jkun, għal kull attività li l-istituzzjoni ta’ kreditu beħsiebha twettaq.”.
            
            
               Artikolu 2
            
            
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 20.10.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 176, 27.6.2013, p. 338.
               
               
                  
                     (2)
                  
                        Ir-Regolament ta’ Delega tal-Kummissjoni (UE) Nru 1151/2014 tal-4 ta’ Ġunju 2014 li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward tal-istandards tekniċi regolatorji dwar l-informazzjoni li trid tiġi nnotifikata meta jeżerċitaw id-dritt ta’ stabbiliment u l-libertà li jiġu pprovduti servizzi (ĠU L 309, 30.10.2014, p. 1).
               
               
                  
                     (3)
                  
                        Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).